
Om forfatteren

Stein Morten Lier (f. 1967) er forfatter og ansvarlig redaktør for Batong Media, som står bak Avhørt, Norges største podkast. Han har gitt ut en rekke dokumentarbøker og kriminalromaner.

Om boken

17. august 2023 ble Jonas Aarseth Henriksen funnet skutt og drept ved en hytte på Nes i Ådal. «Lastebil-Jonas» hadde en stor følgerskare på TikTok, og saken vakte enormt engasjement.

I mer enn to år før drapet ble Jonas utsatt for ren terror: Bilbranner, overfall, forsøk på brannstiftelse, hærverk og tagging. De fleste sakene ble henlagt.  Stein Morten Lier møtte Jonas like før han ble drept. Han lovte at han skulle finne ut hvem som sto bak ugjerningene.

Er dette beretningen om et varslet mord? Hadde Jonas vært i live i dag hvis politiet hadde  oppklart disse sakene?

Lier skildrer et distrikts-Norge der rus, vold og trusler er en del av hverdagen. Alle står i gjeld til hverandre. Og pilene peker mot Oslos kriminelle nettverk.

Hytta på Nes i Ådal – Del 1

Torsdag 17. august 2023 sto en bil halvveis i grøfta på en traktorvei rett nedenfor en hytte på Nes i Ådal. Bilen, en Mercedes Sprinter, hadde en henger koblet til, som sto på skrå og blokkerte mye av den smale veien.

Det hadde vært en kald og våt sommer. Denne dagen hadde gradestokken landet på rundt femten grader. Sola var på vei ned og sto lavt på himmelen.

Det var stille i skogen. Kun insekter som lagde lyder, og noen forsiktige vindpust som rusket kjærlig i grenene på de gamle trærne.

Hytta lå i Veernveien 5, idyllisk plassert på en høyde med utsikt over Veerntjernet.

Vannet i tjernet hadde et blankt, nesten oljeaktig skjær, og lå der like urørlig og livløst som mannen i bilen.

I førersetet satt Jonas Aarseth Henriksen med hendene på lårene og hodet lent bakover mot nakkestøtten. En jakke var pakket rundt ham som om noen hadde vært bekymret for at han kom til å fryse. På gulvet, rett ved beina hans, lå det en mobiltelefon.

Det kunne se ut som om Jonas sov, men huden i ansiktet var gulaktig og han var livløs.

Død.

Traktorveien, hvor Jonas ble funnet, snirklet seg opp fra en skogsvei stengt med bom, og endte ved hyttetunet, hvor det var kun én vei inn og ut.

Selve hytta, som lå plassert omtrent midt på tunet, var malt brun med hvite vinduskarmer. På den ene kortsiden, med utsikt mot Veerntjernet, var det en platting. Taket var dekket av gress, det eneste som brøt opp grønnfargen var en hvit pipe og takmønet som var malt rødt.

Rett bortenfor hytta, lengst vekk fra innkjørselen til tunet og tett inntil en klynge med trær, lå det et uthus med en utedo. Feltet hvor hytta var plassert, var preget av hogst, selv om en del ungtrær hadde vokst seg til og begynt å ta tilbake området. Bak hytta, et lite stykke unna, ruvet den gamle skogen som en forelder som vokter over den neste generasjonen.

Selve hyttetunet omkranset hytta og var dekket av gress. Rett ved innkjøringen til tunet lå det et lite uthus, et redskapsskjul.

Det var altså tre bygninger på tomta, hytta i midten, og to uthus, ett på hver side av tunet, som hadde fasong som en halvmåne. Det var god plass til å parkere biler mellom uthuset lengst vekk fra innkjøringen og hytta, foran plattingen, og mellom hytta og redskapsskjulet.

Traktorveien var smal og humpete, og den klatret bratt opp mot tunet, før den tok en skarp venstresving på nesten hundre og åtti grader, og endte ved hytta. Det må ha vært umulig for Jonas å se hva som befant seg der oppe da han var på vei opp bakken tidligere på morgenen.

Bilen til Jonas sto nå i grøfta nedenfor hytta på høyre side når du kjører derfra, femti–seksti meter etter den bratte bakken.

Det var et dypt hjulspor i jordvollen ved   siden av veien. En stor stein hadde stoppet bilen.

Jonas hadde åpenbart kommet kjørende i stor fart nedover bakken fra hytta. Hjulsporene fortalte at bilen hadde vinglet fra side til side.

Traktorveien fortsatte rett fram i foten av bakken og tok deretter en svak venstresving. Det var der bilen hadde kjørt ut og endt ferden.

Bilen med Jonas inni, sto altså halvveis ute av veien med hjulene på høyre side pløyd inn i jordvollen, og den tilkoblede hengeren på skrå slik at den sperret mesteparten av traktorveien.


Kollegaen

Ole Martin Monsen, en av de ansatte i firmaet til Jonas, fikk en melding fra sjefen sin ti på ni om morgenen samme dag. Meldingen inneholdt kun et kartutsnitt og en pin som fortalte hvor Jonas befant seg. Ikke noe mer enn det. Ingen tekst. Ikke noe «Hei, her er jeg i dag», eller «På jobb her». Det var muligens en indikasjon på at meldingen var blitt sendt i all hast. Eller at Jonas hadde sendt meldingen mens han kjørte og ikke ville skrive noe mer mens han satt bak rattet.

Monsen trodde ikke at noe var galt, men han hadde likevel ringt til Jonas flere ganger. Uten å få svar. Noe som var veldig uvanlig. Jonas ringte alltid raskt tilbake.

Utover ettermiddagen ble Monsen mer og mer bekymret. Jonas hadde blitt terrorisert i to år av ukjente gjerningspersoner, så kanskje det hadde skjedd noe likevel. Han bestemte seg for å reise sammen med to andre til hytta for å sjekke om alt var i orden.

Det tok en drøy time å kjøre fra Hønefoss og opp til hytta.

Monsen svingte bilen av fra skogsveien som var stengt med bom ved innkjøringen fra den asfalterte hovedveien. Bommen sto åpen da de kom dit.

Firehjulstrekkeren kjørte omtrent fem hundre meter på skogsveien før den svingte til høyre inn på den humpete traktorveien hvor underlaget besto av grov pukk. Den fortsatte deretter et par hundre meter.

Monsen bråstoppet da han fikk øye på bilen til Jonas.

Monsen forsto ikke hva som hadde skjedd. Hvorfor satt Jonas i bilen? Hvorfor hadde den kjørt av veien? Hadde et rådyr eller noe løpt ut i veien og fått Jonas til å svinge litt for brått for å unngå et sammenstøt?

Men hvorfor hadde ikke Jonas gjort noe forsøk på å få bilen tilbake på veien? Eller hadde han forsøkt og gitt opp? Og hvorfor hadde han ikke ringt, eller svart på alle anropene hans?

Var det så dårlig mobildekning? Monsen tok opp telefonen og sjekket. Mobilen var på nett, men han la merke til at dekningen var dårlig. Han hadde bare én strek på telefonen.

De tre mennene satt urørlige i bilen og stirret på Mercedesen.

Bildet som fylte synsfeltet var urovekkende. De fredelige og idylliske omgivelsene var blitt forstyrret av noe som ikke hørte hjemme der. Noe fremmed og farlig.

Noe ekkelt.

Monsen registrerte at hårene reiste seg på underarmene, og at han var blitt veldig tørr i munnen.

Han skottet over på mannen i passasjersetet, som i likhet med ham satt med halvåpen munn og stirret på Mercedesen.

Monsen registrerte at mannen i baksetet svelget hardt.

Ingen sa noe. Det var en kald stillhet som varslet noe katastrofalt.

Til og med skogen var lydløs nå. Ikke noe fuglekvitter. Den forsiktige brisen som tidligere hadde skapt litt liv i skogen, var forsvunnet. Det var ikke lenger noen vindpust som røsket kjærlig i grenene på trærne, som virket helt livløse.

Det var lyden av død.

For Monsen og de to andre så det ut til at Jonas satt helt urørlig. Hadde han sovnet mens han satt og ventet på hjelp til å få bilen opp på veien igjen? Hadde han kalkulert med at noen før eller siden ville komme og se etter ham, og tatt en lur i mellomtiden? Var telefonen hans tom for strøm?

De tre mennene vekslet blikk uten å si noe, som om de forhandlet om hvem som skulle gå ut av bilen og sjekke hva som hadde skjedd med Jonas.

Mannen i passasjersetet nikket stilltiende, åpnet døra forsiktig og gikk ut. Sto noen sekunder og stirret i retning av Mercedesen, før han trakk pusten dypt ned i lungene og begynte å gå sakte mot bilen.

Monsen og mannen i baksetet fulgte ham med blikket mens de holdt pusten. De visste at de hvert øyeblikk ville få et svar, men Monsen var usikker på om han ville vite. Han kjempet en kort kamp mot instinktene som forlangte at han skulle sette bilen i revers, rygge tilbake til skogsveien og kjøre hjem til Hønefoss.

Minutter tidligere hadde de tre mennene pratet og ledd i bilen på vei til hytta, og spøkt om at Jonas mest sannsynlig hadde sovnet på jobb. At han kom til å bli flau når han skjønte at de hadde måttet reise hele veien fra Hønefoss fordi han hadde dummet seg ut. Monsen ønsket han kunne spole tiden tilbake. Han hadde en ekkel magefølelse som sa at det som kom til å skje de neste sekundene, ville prege ham resten av livet.

Monsen kunne se at mannen som hadde gått for å sjekke hvordan det sto til med Jonas, bråstoppet et par meter unna bilen.

Monsen og tredjemann som var med på turen forlot bilen og gikk sakte mot stedet der Jonas hadde kjørt ut.

Usikre. Redde.

Monsen frøs og svettet på samme tid. Pusten stoppet i halsen og klarte ikke å passere klumpen som hadde vokst seg stor i løpet av et par sekunder.

Han ville bare snu. Gå tilbake til bilen og kjøre vekk. Tilbake til Hønefoss.

Da Monsen og vennen kom bort til mannen som hadde gått for å sjekke, og alle tre tok Jonas nærmere i øyesyn der han satt i førersetet, fortsatt helt urørlig, skjønte de at noe var veldig galt. Jonas var nærmest som frosset fast. Kroppen var stiv. Blikket stivt og livløst.

Det var Jonas, men likevel ikke han.

Monsen så at øynene var sløret, som om noen hadde trukket ned nesten gjennomsiktige rullegardiner.

Alle tre kikket seg instinktivt rundt, som om de været en fare. Skogen var unaturlig lydløs, som om skogens dyr og insekter hadde flyktet.

Det gikk sakte opp for Monsen at Jonas var død. Det fantes ingen annen mulighet. Han kunne tydelig se at Jonas ikke sov. Øynene var vidåpne og stirrende, sløret. Munnen var halvveis åpen, og kroppen så ut som om den hadde størknet.

Monsen tok instinktivt noen skritt bakover uten at han la merke til det, kastet et blikk på de to andre mennene og manglet ord. Munnen var så tørr at han ikke var i stand til å si noe. Han hadde aldri sett et dødt menneske før, langt mindre en han kjente, og tusen tanker spratt rundt i hodet hans. De dultet borti hverandre og skapte kaos.

Hva hadde skjedd? Hadde Jonas fått et illebefinnende? Dødd plutselig? Riktignok sto bilen i grøfta, men det var ikke store nok skader på bilen til at det kunne ha vært utforkjøringen som hadde forårsaket dødsfallet.

Hadde noen drept Jonas? Var gjerningspersonen i så fall fortsatt i området?

Blikket spant rundt som en kunstløper i piruett.

Monsen visste at Jonas og firmaet hans nærmest var blitt terrorisert de siste månedene, og at det hadde vært en hendelse senest for noen få dager siden. Til og med Monsens arbeidsbil var to ganger blitt dynket med maling. Han var også kjent med at to ukjente gjerningspersoner hadde overfalt Jonas hjemme i Tønsberg fem måneder tidligere.

Hadde Jonas blitt utsatt for noe kriminelt? Det var ingen synlige skader så vidt han kunne se, men til tross for sjokket og tanken på at mulige gjerningspersoner fortsatt kunne være i området, hadde Monsen åndsnærværelse nok til å ikke røre liket.

Han tok fram mobilen og ringte etter ambulanse.

Operatøren på sentralen ba Monsen om å trekke Jonas ut av bilen for å gi ham hjerte- og lungeredning, men Monsen nektet. Han visste at det var nytteløst, at Jonas var død og hadde vært det en stund, og han ville ikke ta i liket og dermed kanskje ødelegge eventuelle spor.

Da han la på, regnet han med at ambulansetjenesten ville varsle politiet. Den neste telefonen han tok var derfor til faren til Jonas, som kom til åstedet før politiet og ambulansen.

Monsen, som fortsatt sto et par meter unna bilen der Jonas satt, så faren til Jonas komme løpende mot ham bortover traktorveien. Han så frykten og sorgen i ansiktet hans, det var så hjerteskjærende at han kjente at tårene rant nedover kinnet. Han måtte bite seg i leppa for ikke å begynne å gråte på ordentlig.

Faren til Jonas løp forbi uten å se på Monsen.

Monsen visste ikke hva han skulle gjøre eller si der han stirret på skoene sine. Det var ingen ord som kunne lindre smerten til faren til Jonas. Han hadde ingen svar. Bare spørsmål.

Men han kunne forsøke å finne noen svar.

Monsen skottet opp mot hytta som lå på forhøyningen. Han gikk sakte bortover veien og opp bakken. Kanskje det lå noen svar der oppe?

Da han kom opp på hyttetunet, så han at lommeboka til Jonas lå på plattingen foran hytta.

Mer rakk han ikke å undersøke før politiet ankom.

Da han så politibilen, bestemte han seg for å gå ned igjen for å snakke med dem. Da han kom ned bakken, så han at en av politimennene lente seg inn i bilen og flyttet litt på Jonas.

Politimannen rettet seg opp og lot Jonas være. Ansiktet var profesjonelt og nøytralt, men Monsen mente likevel å kunne lese at betjenten mistenkte at dødsfallet var alt annet enn naturlig.

En bil kom kjørende bortover traktorveien og stoppet ved sperringen politiet hadde satt opp. Monsen så at søsteren til Jonas satt i passasjersetet. Føreren av bilen var svogeren til Jonas, Mats Arne.

Søsteren spratt ut og sprintet de siste meterne bort til bilen hvor Jonas befant seg. Etter noen sekunder så det ut for Monsen som om hele ansiktet hennes gikk i oppløsning.

Etter det som for Monsen føltes som en evighet, gikk søsteren sakte tilbake til mannen sin og faren.

Monsen gikk vekk. Det føltes galt å stå så nær den sørgende familien.

Dessuten hadde han mer enn nok med å takle sin egen sorg. Han hadde jobbet for Jonas i mange år, men forholdet dem imellom hadde vært mer enn et arbeidsforhold. De hadde vært nære venner og tilbrakt mye tid sammen på fritiden. De hadde reist på turer sammen, ledd sammen og delt sine innerste tanker.

Han følte at han i likhet med familien til Jonas, hadde mistet noe uerstattelig.

